Ο εκλογικός θρίαμβος της Χαμάς
μέσα από τα μάτια του Κουαρτέτου για τη Μέση Ανατολή
Η απόφαση που πήραν πριν λίγες μέρες οι Παλαιστίνιοι να αναθέσουν στο κόμμα της Χαμάς να κυβερνήσει το μέλλον τους έχει εγείρει ερωτήματα στη διεθνή κοινότητα, ιδιαίτερα στις ΗΠΑ και την ΕΕ, γύρω από το τι είδους κυβέρνηση θα είναι η ισλαμική αυτή οργάνωση και τι πολιτικές θα ακολουθήσει. Οι σχετικοί προβληματισμοί είναι και το θέμα ενός των τηλεοπτικών ρεπορτάζ που ετοίμασε η Ελληνική Υπηρεσία την εβδομάδα αυτή. ΚΕΙΜΕΝΟ ΡΕΠΟΡΤΑΖ Η Ουάσιγκτον ήταν επί χρόνια σθεναρός υποστηρικτής της προσπάθειας για εκδημοκρατισμό στη Μέση Ανατολή. Γι αυτό οι Ηνωμένες Πολιτείες, παρά το ότι είχαν προβλέψει την νίκη της Χαμάς, εν τούτοις υποστήριξαν την διεξαγωγή των εκλογών στην Παλαιστινιακή επικράτεια και απέρριψαν πιέσεις να επιδιώξουν αναβολή της ψηφοφορίας λόγω του αναμενόμενου αποτελέσματός της. Ο εκπρόσωπος του Στέητ Ντηπάρτμαντ Σων Μακόρμακ επισήμανε πως το θετικό στην όλη υπόθεση είναι ότι οι Παλαιστίνιοι πήραν την απόφαση που πήραν με εκλογές και όχι με την προσφυγή σε βόμβες και όπλα. Όπως είπε: «Οι Παλαιστίνιοι διάλεξαν την αλλαγή. Καταψήφισαν τη διαφθορά, την κακή διακυβέρνηση και θεσμούς που δεν τους εξυπηρετούν». Παράλληλα όμως η εκλογική επιτυχία της Χαμάς ίσως σημάνει διακοπή στη χορήγηση βοήθειας πολλών εκατομμυρίων δολαρίων που τώρα παίρνουν οι Παλαιστίνιοι. Ο τέως Πρόεδρος των ΗΠΑ Τζίμη Κάρτερ είπε στον Παλαιστίνιο Πρόεδρο Μαχμούντ Αμπάς ότι θα πρέπει να αναμένει μια τέτοια εξέλιξη. Κατά την εκτίμηση του κ. Κάρτερ: «Νομικά η Ουάσιγκτον δεν μπορεί να αναγνωρίσει κυβέρνηση της Χαμάς επειδή η Χαμάς έχει επίσημα κριθεί από το Κογκρέσο και τον Πρόεδρο των Ηνωμένων Πολιτειών ως τρομοκρατική οργάνωση. Αμφιβάλω ότι θα αλλάξει αυτή η νομοθεσία». Οι Ηνωμένες Πολιτείες είχαν υποσχεθεί να δώσουν φέτος κάπου 250 εκατομμύρια δολάρια στα Ηνωμένα Έθνη και άλλους φορείς προς βοήθεια των Παλαιστινίων. Τα σχετικά πακέτα βοήθειας επανεξετάζονται τώρα. Επίσης η Ευρωπαϊκή Ένωση, που πέρσι χορήγησε 340 εκατομμύρια δολάρια στους Παλαιστίνιους, λέει πως δεν είναι βέβαιη για το αν θα κάνει το ίδιο και φέτος. Τα Ηνωμένα Έθνη, οι Ηνωμένες Πολιτείες, η Ευρωπαϊκή Ένωση και η Ρωσία, που απαρτίζουν το λεγόμενο Κουαρτέτο για τη Μέση Ανατολή, συμφώνησαν πως η Χαμάς πρέπει να αποκηρύξει τόσο τη βία όσο και τα σχέδιά της για καταστροφή του Ισραήλ. O Γενικός Γραμματέας του ΟΗΕ Κόφι Ανάν και ο αρμόδιος για θέματα εξωτερικής πολιτικής της Ευρωπαϊκής Ένωσης Χαβιέρ Σολάνα συνόψισαν τις απόψεις του Κουαρτέτου. Ο κύριος Ανάν είπε πως «εάν η Χαμάς μεταβληθεί από ένοπλο κίνημα σε υπεύθυνο πολιτικό κόμμα θα μπορούσε να γίνει δεκτή στη διεθνή κοινότητα». Στα λόγια αυτά ο κύριος Σολάνα πρόσθεσε: «Όταν τηρηθούν οι όροι που έχουν τεθεί η Ευρωπαϊκή Ένωση θα βοηθήσει την οικονομική ανάπτυξη και τον εκδημοκρατισμό των Παλαιστινίων». Στη Ουάσιγκτον ο Πρόεδρος Μπους προειδοποίησε τη Χαμάς να μην περιμένει Αμερικανική υποστήριξη εάν η ίδια δεν αναγνωρίσει το δικαίωμα του Ισραήλ να υφίσταται ως κράτος. Η σχετική δήλωση που έκανε δεν αφήνει καμιά αμφιβολία για το πώς βλέπει το όλο θέμα. Είπε ο κύριος Μπους: «Η δημοκρατία που αναδύεται στα Παλαιστινιακά εδάφη πρέπει να καταλάβει πως δεν μπορεί να έχει πολιτικό κόμμα με ένοπλο βραχίονα. Οι δημοκρατίες προωθούν ειρήνη. Η Χαμάς πρέπει να αφοπλιστεί, να αποκηρύξει την τρομοκρατία και να τηρήσει όσα υποσχέθηκε στο λαό». Στο Ισραήλ η αναπληρωτής Υπουργός Εξωτερικών Τζίπι Λίβνι είπε πως η διεθνής κοινότητα δεν πρέπει σε καμιά περίπτωση να αναγνωρίσει την κυβέρνηση Χαμάς. Κατά την Ισραηλινή αξιωματούχο : «Δεν πρέπει να αναγνωριστεί μια αρχή που ελέγχεται από τρομοκράτες. Το παρελθόν δεν ξεπλένεται με εκλογές. Η συμμετοχή της Χαμάς στις εκλογές δεν άλλαξε τη θέση της ως τρομοκρατικής οργάνωσης». Το Ισραήλ έχει επίσης αποκλείσει την διεξαγωγή ειρηνευτικών συνομιλιών με τη Χαμάς. Από τη δική της πλευρά η Χαμάς απέρριψε τα αιτήματα του Κουαρτέτου για τη Μέση Ανατολή. Αλλά ο Πρόεδρος της Παλαιστινιακής Αρχής, Μαχμούτ Αμπάς, που δεν είναι μέλος της Χαμάς, απηύθυνε έκκληση στους δωρητές της διεθνούς κοινότητας να συνεχίσουν να βοηθούν οικονομικά τους Παλαιστίνιους. Το αίτημά του διαβιβάστηκε μέσω της Γερμανίδας Καγκελαρίου Άγγελας Μαρκέλ. Αλλά και η κυρία Μαρκέλ, πριν αναχωρήσει από τα Παλαιστινιακά εδάφη, ζήτησε από τη Χαμάς ότι ακριβώς συνέστησε το Κουαρτέτο για τη Μέση Ανατολή: Να αποκηρύξει τη βία και να αποδεχθεί το δικαίωμα του Ισραήλ να συμβιώνει ειρηνικά με τους άραβες γείτονές του στην ίδια περιοχή.